Szelepes, kétgombos „csaptelep”

A leggyakrabban használt szerelvény. A „csap” megnevezés valójában helytelen, mivel két, ~900°-os elfordítású szelep szolgál a kifolyó hideg és a meleg víz mennyiségének beállítására. A „gombos” megjelölés sem mindig helyes, hiszen a csapok nagyon sokféle kezelőelemmel lehetnek felszerelve. A helyes megnevezés: „kétszelepes keverőszerelvény” lenne, de ezt senki nem értené.

A csap nyitás-zárása és beállítása kétkezes kezelést, és a nagy elfordítási szög miatt hosszú időt igényel, így sok víz folyik el feleslegesen. Ezért használata sok esetben gazdaságtalan. Jó tulajdonsága a finom beállítási lehetőség, ami elsősorban az egyszerű, átfolyó rendszerű vízmelegítővel való működésnél jelenthet előnyt.

A gazdaságtalan használati tulajdonságai ellenére alacsony ára miatt keresett armatúra, és a hagyományos, ismerthez való ragaszkodás miatt az idősebb generáció is szívesen vásárolja és használja.